משה קנטור

ויאצ'סלב משה קנטור (ברוסית: Вячеслав Моше Кантор; נולד ב-8 בספטמבר 1953) הוא תעשיין, מדען, נדבן ומנהיג יהודי רוסי-ישראלי, המכהן כנשיא הקונגרס היהודי האירופי וכנשיא קרן פורום השואה העולמי. קנטור עומד בראש תאגיד הדשנים "אקרון", הנסחר בבורסות בלונדון וברוסיה. על פי פורבס, נכון ל-2024 הונו מוערך ב-9.8 מיליארד דולר.

 קורות חיים 
קנטור נולד ב-8 בספטמבר 1953. הוא בוגר המכון לאווירונאוטיקה במוסקבה, בעל תואר דוקטור במערכות בקרה אוטומטיות לכלי טיס ובעל תואר דוקטור לשם כבוד מאוניברסיטת תל אביב. בשנים 1989–1993, קנטור היה המנכ"ל של חברת הטלקום Intelmas. בשנים 1996–2000 הוא היה יועץ כלכלי ליו"ר מועצת הפדרציה של האספה הפדרלית הרוסית.

עסקים וסנקציות
בשנת 2021, פורבס העריך את שוויו הנקי של קנטור ב-7.6 מיליארד דולר, ובשנת 2026  הונו הוערך בכ-9.5 מיליארד דולר. קנטור שולט, באופן ישיר או באמצעות אנשים מהימנים, בתאגיד הדשנים "אקרון", הנסחר בבורסות בלונדון וברוסיה, והוא אחד מיצרני ומפיצי הדשנים המינרליים המובילות בעולם.

לקנטור קשרים הדוקים עם משטר ולדימיר פוטין ברוסיה. בשנת 2014 הוא הקצה לפחות שני מיליון דולר כסיוע לגדוד היהודי המתנדב Matilan, שהוקם כדי להילחם בבדלנים של דונבאס, הנתמך על ידי משטר פוטין.

במהלך שנת 2022, בעקבות הפלישה הרוסית לאוקראינה, ממשלת בריטניה והאיחוד האירופי הטילו סנקציות על קנטור. כתוצאה מכך, יוניברסיטי קולג' לונדון החליט לבחון מחדש את שם ביתן הספורט שלו, הקרוי על שם קנטור. הסנקציות שהוטלו נגדו בהונגריה, האיחוד האירופי ושווייץ הוסרו במרץ 2025, אך הסנקציות בבריטניה נותרו על כנן.

פילנתרופיה
קנטור משמש נשיא המועצה האירופאית לסובלנות ופיוס (ECTR), ארגון המורכב מראשי מדינות אירופה, זוכי פרס נובל לשלום ואישים בעלי הישגים בתחום. המועצה מהווה פורום חשיבה בנושאי מדיניות זכויות האדם באירופה, מלחמה באנטישמיות ושנאת זרים ובקידום סובלנות.

בשנת 2005 ייסד קנטור את קרן פורום השואה העולמי, והוא מכהן כנשיאה. פורום השואה העולמי עוסק בשימור זיכרון השואה ולקחיה ומאבק באנטישמיות הגואה. בינואר 2020 הביא קנטור לישראל את אירועי פורום השואה העולמי החמישי, לציון 75 שנים לשחרור מחנה ההשמדה אושוויץ ועל רקע התגברות האנטישמיות בעולם. באירוע, שערוצי תקשורת מובילים בעולם תיארו כ"האירוע הדיפלומטי הגדול ביותר בהיסטוריה של מדינת ישראל", השתתפו 48 מנהיגים מרחבי העולם.

בשנים 2005–2009 היה נשיא הקונגרס היהודי-רוסי. משנת 2007 מכהן קנטור כנשיא הקונגרס היהודי האירופי, ארגון המייצג 42 קהילות יהודיות באירופה.

בשנת 2007 ייסד, את הפורום הבינלאומי למניעת אסון גרעיני בלוקסמבורג והוא משמש כנשיאו.

בשנת 2010 הקים קנטור את "מרכז קנטור ליהדות אירופה בימינו" ואת "מאגר המידע על שם משה קנטור לחקר האנטישמיות והגזענות בימינו" באוניברסיטת תל אביב. בכל שנה, בערב יום השואה, מפרסם המרכז דו"ח על מצב האנטישמיות בעולם.

קנטור מכהן גם כנשיא Museum of Avant-Garde Mastery  שיוסד במוסקבה ב-2001 ביוזמתו. במוזיאון זה נמצא האוסף הגדול ביותר של אמנות אוונגרד רוסית של המאה ה-20.

קנטור מכהן כנגיד מועצת יד ושם.

 חיים אישיים 
משה קנטור נשוי לאנה קנטור ולהם 4 בנים ובת.

 פרסים 
על פעילותו נגד גזענות ואנטישמיות וקידום סובלנות ופיוס, קיבל קנטור במהלך השנים את הפרסים והעיטורים הממלכתיים הבאים:
 עיטור מסדר הידידות (רוסיה, 1998)
 צלב הקצינים של מסדר ההצטיינות (פולין, 2005)
 מסדר הנסיך יארוסלאב החכם (אוקראינה, 2006)
 אות מסדר לאופולד (בלגיה, 2009)
 אביר לגיון הכבוד (צרפת, 2012)
 צלב האבירים הגדול של מסדר ההצטיינות של הרפובליקה האיטלקית (איטליה, 2013)
 הצלב הגדול לאות כבוד של מסדר ההצטיינות מטעם המדינה (רומניה, 2014)
 קצין לגיון הכבוד (צרפת, 2014, התקבל ב-2015)
 עיטור הכבוד של רוסיה, 2016

בנוסף קיבל תואר דוקטור לשם כבוד מאוניברסיטת תל אביב בשנת 2004.

בשנת 2016 נבחר לרשימת "50 היהודים המשפיעים בעולם" של הג'רוזלם פוסט, בפעם ה-6 ברציפות.

 קישורים חיצוניים 





 מיכל חטואל רדושיצקי, חמש תובנות בעקבות הכינוס החמישי של פורום השואה העולמי, המכון למחקרי ביטחון לאומי, 2 בפברואר 2020





הערות שוליים

קטגוריה:קצינים בלגיון הכבוד
קטגוריה:מיליארדרים יהודים רוסים
קטגוריה:אנשי עסקים יהודים רוסים
קטגוריה:מקבלי תואר דוקטור לשם כבוד מאוניברסיטת תל אביב
קטגוריה:מעוטרי מסדר ההצטיינות של הרפובליקה של איטליה
קטגוריה:מקבלי עיטור מסדר ההצטיינות של הרפובליקה של פולין
קטגוריה:מעוטרי עיטור הידידות (רוסיה)
קטגוריה:רוסים שנולדו ב-1953